NÁVRH

Mesto Námestovo, na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 v súvislosti s § 3 ods.4 a § 4 ods.3 písm. p) zákona 369/1990 Zb.

o obecnom zriadení v znení neskorších predpisov, zákona č. 601/2003 Z. z. o životnom minime a o zmene doplnení niektorých zákonov v znení neskorších predpisov a podľa zákona č. 417/2013 Z. z. o pomoci hmotnej núdzi a o zmene a doplnení niektorých zákonov v znení neskorších predpisov v y d á v a

**Všeobecne záväzné nariadenie č. 2/2021**

**o poskytovaní jednorazových dávok a mimoriadnych dávok Mesta Námestovo**

**Čl. 1**

**Úvodné ustanovenia**

Účelom tohto Všeobecne záväzného nariadenia o poskytovaní jednorazovej dávky a mimoriadnej dávky občanom Mesta Námestovo (ďalej len „VZN“) je stanovenie postupu a pravidiel poskytovania dávok občanom mesta, na úhradu mimoriadnych výdavkov a na preklenutie nepriaznivej sociálnej a krízovej situácie pri zabezpečovaní základných životných podmienok.

**Čl. 2**

**Vymedzenie základných pojmov**

**1)** **Jednorazová dávka** je určená na čiastočnú úhradu mimoriadnych výdavkov členov domácnosti, ktorým sa poskytuje pomoc v hmotnej núdzi. Jednorazová dávka je určená najmä na zabezpečenie nevyhnutného ošatenia, bielizne, obuvi, nevyhnutného vybavenia domácnosti, a to postele, stola, stoličky, chladničky, sporáku, variča, vykurovacieho telesa, paliva, práčky, periny, posteľnej bielizne, bežného kuchynského riadu, mimoriadnych liečebných nákladov alebo školských potrieb.

Jednorazovú dávku možno priznať jednorazovo do výšky preukázaných skutočných výdavkov, najviac do výšky trojnásobku sumy životného minima pre jednu plnoletú fyzickú osobu. Súčet súm opakovane priznanej jednorazovej dávky v tom istom kalendárnom roku nesmie presiahnuť sumu podľa prvej vety.[[1]](#footnote-1)

**2) Mimoriadna dávka na pomoc občanovi** (ďalej len „mimoriadna dávka“) je dávka, ktorú môže mesto priznať fyzickej osobe, ktorá sa nachádza v nepriaznivej sociálnej situácii. Pri rozhodovaní o poskytnutí tejto dávky sa nevyžaduje, aby žiadateľ bol poberateľom dávky v hmotnej núdzi.

**3) Hmotná núdza** je stav, keď príjem členov domácnosti podľa tohto zákona nedosahuje sumy životného minima ustanovené osobitným predpisom a členovia domácnosti si nevedia alebo nemôžu prácou, výkonom vlastníckeho práva alebo iného práva k majetku a uplatnením nárokov zabezpečiť príjem alebo zvýšiť príjem. [[2]](#footnote-2)

**4. Životné minimum** je spoločensky uznaná minimálna hranicu príjmov fyzickej osoby, pod ktorou nastáva stav jej hmotnej núdze. [[3]](#footnote-3)

**5. Nepriaznivá sociálna situácia** je ohrozenie fyzickej osoby sociálnym vylúčením alebo obmedzenie jej schopnosti sa spoločensky začleniť a samostatne riešiť svoje problémy

a) z dôvodu, že nemá zabezpečené nevyhnutné podmienky na uspokojovanie základných životných potrieb,

b) pre svoje životné návyky, spôsob života, závislosť od návykových látok alebo návykových škodlivých činností,

c) pre ohrozenie jej vývoja z dôvodu jej zdravotného postihnutia, ak ide o dieťa do siedmich rokov veku,

d) pre ťažké zdravotné postihnutie alebo nepriaznivý zdravotný stav,

e) z dôvodu, že dovŕšila vek potrebný na nárok na starobný dôchodok podľa osobitného predpisu (ďalej len „dôchodkový vek“),

f) pre výkon opatrovania fyzickej osoby s ťažkým zdravotným postihnutím,

g) pre ohrozenie správaním iných fyzických osôb alebo, ak sa stala obeťou správania iných fyzických osôb, alebo

h) pre zotrvávanie v priestorovo segregovanej lokalite s prítomnosťou koncentrovanej a generačne reprodukovanej chudoby,

i) z dôvodu straty bývania alebo ohrozenia stratou bývania.[[4]](#footnote-4)

**6. Krízová sociálna situácia**  je ohrozenie života alebo zdravia fyzickej osoby a rodiny, ktoré vyžaduje bezodkladné riešenie sociálnou službou.[[5]](#footnote-5)

**Čl. 3**

**Jednorazová dávka**

**1)** Oprávnený žiadateľ jednorazovej dávky je podľa tohto VZN fyzická osoba, poberateľ dávky v hmotnej núdzi.

Mesto Námestovo rozhoduje o priznaní jednorazovej dávky v zmysle zákona č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov ( ďalej len „ zákon o hmotnej núdzi “ )

2) Jednorazovú dávku možno poskytnúť občanovi v hmotnej núdzi nachádzajúcemu sa v nepriaznivej sociálnej situácii , ak je:

 a) ohrozené zdravie a  život tejto osoby alebo s ním spoločne posudzovaných osôb,

 b) ohrozený priaznivý vývin maloletých detí v osobnej starostlivosti žiadateľa,

 c) možné dokladovať a preukázať naliehavosť odkázanosti na túto formu pomoci,

 d) preukázaná potreba mimoriadnych výdavkov na nevyhnutné ošatenie, základné

 vybavenie domácnosti, zakúpenie školských potrieb pre nezaopatrené deti nad rámec

 dotácie poskytovanej štátom, podľa Čl. 2 ods. 1 tohto VZN.

 e) naliehavosť pomoci pri vybavovaní osobných dokladov.

3) Žiadateľ o poskytnutie jednorazovej dávky predloží :

a/ písomnú žiadosť o poskytnutie jednorazovej dávky podľa Prílohy č. 1 tohto VZN s uvedením pravdivých údajov v žiadosti.

b/ aktuálne potvrdenie žiadateľa a s ním spoločne posudzovaných fyzických osôb o poberaní dávky v hmotnej núdzi a príspevkov k dávke v hmotnej núdzi

**Čl. 4**

**Podmienky poskytovania jednorazovej dávky**

**1)** Jednorazová dávka je dobrovoľná, fakultatívna dávka na ktorú nie je právny nárok. Poskytuje sa formou nenávratnej finančnej pomoci z prostriedkov rozpočtu mesta, ktoré boli vyčlenené v príslušnom kalendárnom roku na tento účel.

**2)** Jednorazovú dávku je možno poskytnúť do výšky preukázateľných nákladov, najviac však do výšky sumy stanovenej týmto VZN.

**3)** O poskytnutí jednorazovej dávky žiadateľovi rozhoduje primátor mesta na základe odporúčania komisie pre sociálnu oblasť, zdravotnú starostlivosť a občianske záležitosti pri Mestskom zastupiteľstve v Námestove, ktorá preverila oprávnenosť žiadosti.

**4)** Jednorazovú dávku je možné poskytnúť občanovi, ktorý má trvalý alebo prechodný pobyt v meste Námestove, alebo sa tu zdržiava. Možno ju poskytnúť spravidla jedenkrát v kalendárnom roku. Vo výnimočných prípadoch sa môže dávka poskytnúť opakovane, avšak súčet takto poskytnutých dávok jednému občanovi v jednom kalendárnom roku nesmie presiahnuť maximálnu výšku sumy stanovenej týmto VZN.

**5)** Jednorazovú dávku je možné poskytnúť v peňažnej forme z pokladnice mesta, vo forme vecnej, alebo kombinovanej. Vo forme vecnej sa môže poskytnúť najmä v prípade podozrenia, že občan a jeho rodina svojimi návykmi a spôsobom života nezaručujú účelné využitie poskytnutých finančných prostriedkov.

**6)** Dôvody na poskytnutie jednorazovej dávky sú najmä mimoriadne zvýšené výdavky v súvislosti :

a) so zabezpečením starostlivosti a výchovy vlastných nezaopatrených detí

b) so zabezpečením starostlivosti o nezaopatrené deti zverené do náhradnej starostlivosti

 na základe rozhodnutia súdu,

c) s liečbou závažného ochorenia žiadateľa alebo spoločne posudzovaných fyzických osôb,

d) s nástupom na kúpeľnú liečbu žiadateľa, resp. spoločne posudzovaných fyzických osôb,

e) s cestovnými nákladmi spojenými s návštevou špecializovaného zariadenia a pod.,

f) s vybavovaním osobných dokladov žiadateľa /občiansky preukaz/,

 g) s prepustením žiadateľa z výkonu trestu odňatia slobody na preklenutie nepriaznivej

 finančnej situácie,

h) ak sa občan nachádza v nepriaznivej sociálnej situácii.

**7)** Ak žiadosť o poskytnutie jednorazovej dávky neobsahuje predpísané náležitosti, príslušné oddelenie vyzve žiadateľa na doplnenie žiadosti. Ak žiadateľ nedoplní do 10 kalendárnych dní svoju žiadosť o požadované informácie alebo doklady, táto žiadosť bude správnym orgánom mesta zamietnutá.

8)Správny orgán mesta doručí žiadateľovi rozhodnutie o priznaní alebo zamietnutí jednorazovej dávky.

9)V prípade ak sa preukáže, že žiadateľ zamlčal alebo v žiadosti uviedol nepravdivé údaje na priznanie jednorazovej dávky, je povinný celú neprávom prijatú sumu vrátiť na účet mesta po nadobudnutí právoplatnosti rozhodnutia o preplatku a to v lehote určenej v rozhodnutí.

10)Pri konaní o poskytnutí jednorazovej dávky sa aplikuje zákon č. 71/1967 Zb. o správnom konaní v znení neskorších predpisov (ďalej len „zákon č. 71/1967 Zb.).

11) Žiadateľ o jednorazovú dávku vyjadrí správnemu orgánu mesta súhlas so spracovaním osobných údajov pre účely spracovania žiadosti.

**Čl. 5**

**Výška jednorazovej dávky**

1)Jednorazovú dávku môže mesto poskytnúť žiadateľovi v nasledovnej maximálnej výške :

a) zabezpečenie starostlivosti o deti – 1 až 3 deti - do 150 eur

b) zabezpečenie starostlivosti o deti v rodine – 4 a viac detí – do 200 eur

c) jednotlivec – do 100 eur

d) manželská dvojica – do 150 eur

**Čl. 6**

**Mimoriadna dávka na pomoc občanovi**

1)Mimoriadna dávka na pomoc občanovi je dávka, ktorá sa môže poskytnúť fyzickej osobe ktorá sa ocitla v nepriaznivej sociálnej alebo krízovej situácii.

Za nepriaznivú situáciu na účely poskytnutia tejto dávky možno považovať :

1. odstraňovanie následkov živelnej pohromy ( požiar, víchrica, záplavy a podobne),
2. liečenie závažného ochorenia žiadateľa alebo fyzických osôb spoločne posudzovaných

 žiadateľom, ktoré si vyžaduje zvýšené finančné prostriedky,

1. úhradu výdavkov súvisiacich so zabezpečením pohrebu osoby, ktorá bola so žiadateľom

v priamom príbuzenskom pomere v prípade, že žiadateľ zabezpečuje pohreb tejto osoby a nemá dostatok finančných prostriedkov na jeho zabezpečenie.

 d) vybavovanie osobného dokladu (občianskeho preukazu) pri jeho strate alebo odcudzení

 e) pre výnimočne talentované dieťa, ktoré reprezentuje školu alebo mesto na súťažiach,

 f) úhrada zvýšených nákladov a výdavkov na školu

 g) ak je potrebná pomoc mesta pri úprave a obnove rodinných pomerov dieťaťa [[6]](#footnote-6)

 h) zabezpečenie základných životných podmienok a zlepšenie sociálnej situácie

 v čase vianočných sviatkov

 i ) iné nepredvídateľné a nepriaznivé sociálne a krízové situácie fyzickej osoby

 a maloletých detí,

2) Žiadateľ o  poskytnutie mimoriadnej dávky predloží písomnú žiadosť o  poskytnutie

 mimoriadnej dávky podľa Prílohy č. 1 tohto VZN.

**Čl. 7**

**Podmienky poskytovania mimoriadnej dávky na pomoc občanovi**

1) Mimoriadna dávka na pomoc občanovi je fakultatívna dávka na ktorú nie je právny nárok. Poskytuje sa formou nenávratnej finančnej pomoci z prostriedkov rozpočtu mesta, ktoré boli vyčlenené v príslušnom kalendárnom roku na tento účel. Môže sa poskytnúť fyzickej osobe ktorá sa ocitla v nepriaznivej sociálnej situácii alebo v krízovej situácii.

2) Žiadateľ o poskytnutie mimoriadnej dávky predloží písomnú žiadosť o poskytnutie mimoriadnej dávky.

3)O poskytnutí, resp. zamietnutí mimoriadnej dávky žiadateľovi rozhoduje primátor mesta na základe písomného odporúčania komisie pre sociálnu oblasť, zdravotnú starostlivosť a občianske záležitosti pri Mestskom zastupiteľstve v Námestove, ktorá preverila oprávnenosť žiadosti.

4)Mimoriadnu dávku je možné poskytnúť len občanovi ktorý má trvalý alebo prechodný pobyt v meste Námestove, alebo sa tu zdržiava. Je možné ju poskytnúť spravidla jedenkrát v  kalendárnom roku. Vo výnimočných prípadoch sa môže dávka poskytnúť opakovane, avšak súčet takto poskytnutých dávok jednému občanovi v jednom kalendárnom roku nesmie presiahnuť maximálnu výšku sumy stanovenej týmto VZN.

5)Príslušné oddelenie doručí žiadateľovi oznámenie o priznaní alebo zamietnutí mimoriadnej dávky.

6)Poskytnutá dávka sa vypláca prednostne v hotovosti prostredníctvom pokladnice mesta,

 prípadne bezhotovostným prevodom na číslo bankového účtu žiadateľa.

7)Pri poskytovaní mimoriadnej dávky sa neuplatňuje zákon č. 71/1967 Zb.

8)Poskytovateľ má právo preveriť všetky skutočnosti uvádzané v žiadosti.

**Čl. 8**

**Výška mimoriadnej dávky na pomoc občanovi**

1) Mimoriadnu dávku na pomoc občanovi môže mesto poskytnúť žiadateľovi v maximálnej

 výške nasledovne:

a) odstraňovanie následkov živelnej pohromy ( požiar, víchrica, záplavy, a pod.

 na domácnosť) – do 800 eur,

b) liečenie závažného ochorenia žiadateľa alebo fyzických osôb spoločne posudzovaných

 so žiadateľom, ktoré si vyžaduje zvýšené finančné výdavky – do 250 eur,

c) úhrada nákladov spojených s úmrtím rodinného príslušníka žiadateľa, ktorému žiadateľ

 zabezpečuje pohreb – do 200 eur,

d) úhrada poplatku za vybavovanie osobných dokladov (občiansky preukaz) - do 50 eur,

e) úhrada nákladov pre výnimočne talentované dieťa, ktoré reprezentuje školu alebo mesto

 na súťažiach - do 300 eur,

f) úhrada nákladov na zvýšené výdavky na školu, predvianočné obdobie alebo inú výnimočnú

 situáciu – do 200 eur,

g) iné nepredvídateľné životné udalosti – do 300 eur.

h) občan nadchádzajúci sa v nepriaznivej sociálnej situácii – do 300 eur.

**Čl. 9**

**Spoločné ustanovenie**

**1)** Poskytnutie jednorazovej dávky v hmotnej núdzi nevylučuje poskytnutie mimoriadnej

 dávky jednému žiadateľovi v jednom kalendárnom roku.

**Čl. 10**

**Záverečné ustanovenia**

**1)** Návrh tohto všeobecne záväzného nariadenia bol zverejnený na pripomienkovanie

 vyvesením na úradnej tabuli a na internetovej stránke mesta Námestovo dňa 25.10.2021

**2)** Toto všeobecne záväzné nariadenie bolo schválené mestským zastupiteľstvom uznesením

 číslo ...................... zo dňa ............................ .

**3)** Toto všeobecne záväzné nariadenie nadobúda účinnosť dňom ................................ .

 **Milan Hubík primátor mesta**

1. § 17 ods. 1 zákona č. 417/2013 Z. z. o pomoci v hmotnej núdzi a o zmene a doplnení v znení neskorších predpisov [↑](#footnote-ref-1)
2. § 2 ods. 1 zákona č. 417/2013 Z. z. o pomoci v hmotnej núdzi a o zmene a doplnení v znení neskorších predpisov [↑](#footnote-ref-2)
3. § 1 zákona č. 601/2003 o životnom minime a o zmene a doplnení niektorých zákonov [↑](#footnote-ref-3)
4. § 2 ods. 2 zákona o sociálnych službách a o zmene a doplnení zákona č. [*455/1991 Zb*](https://www.slov-lex.sk/pravne-predpisy/SK/ZZ/1991/455/). o živnostenskom podnikaní (živnostenský zákon) v znení neskorších predpisov [↑](#footnote-ref-4)
5. § 2 ods. 4 zákona o sociálnych službách a o zmene a doplnení zákona č. [*455/1991 Zb*](https://www.slov-lex.sk/pravne-predpisy/SK/ZZ/1991/455/). o živnostenskom podnikaní (živnostenský zákon) v znení neskorších predpisov [↑](#footnote-ref-5)
6. § 75 ods. ods. 1 písm. c) bod 3 zákona č. 305/2005 Z. Z. o sociálnoprávnej ochrane detí a o sociálnej kuratele a o zmene a doplnení niektorých zákonov [↑](#footnote-ref-6)